google/wiki40b huggingface dataset:
Ευγένιος της Βυρτεμβέργης (1846-1877)

Βιογραφία

Ήταν ο μόνος γιος του Ευγενίου Γ΄ δούκα της Βυρτεμβέργης και της Ματίλντας, κόρης του Γεωργίου-Γουλιέλμου πρίγκιπα του Σάουμπουρκ-Λίππε.
Ο Γουλιέλμος-Ευγένιος-Αύγουστος-Γεώργιος γεννήθηκε στο Μπύκεμπουρκ του Σάουμπουρκ-Λίππε και μεγάλωσε στην Καρλσρούη (Πόκουι) της Σιλεσίας, στην Πρωσία. Σπούδασε στο Πανεπιστήμιο του Τύμπινγκεν. Εισήλθε στο στρατό της Βυρτεμβέργης το 1866 ως υπολοχαγός και με το 3ο Σύνταγμα Ιππικού συμμετείχε στον Αυστρο-Πρωσικό Πόλεμο. Το διάστημα 1866-70 άφησε το στρατό και συνέχισε τις σπουδές του, μερικές από αυτές στο Παρίσι. Μαζί με τον θείο του Γουλιέλμο ταξίδεψε στις ΗΠΑ το 1868-69.
Κατά τον Γαλλο-Πρωσικό Πόλεμο του 1870-71, πολέμησε ως υπολοχαγός σε τέσσερις μάχες. Το 1871 έγινε λοχαγός και το επόμενο έτος εισήλθε στο Σύνταγμα Ουλάνων βασιλιάς Γουλιέλμος Α΄. Το 1874 έγινε ταγματάρχης και δύο έτη μετά αξιωματικός του Επιτελείου. Το 1876 διοικούσε μοίρα και μετατέθηκε στο 11ο Σύνταγμα Ουσάρων Βεστφαλία, στο Ντύσελντορφ.
Ο 2ος εξάδελφος του πατέρα του, ο Γουλιέλμος Α΄ της Βυρτεμβέργης είχε σύζυγο την Όλγα Νικολάγιεβνα, κόρη του Νικολάου Α΄ αυτοκράτορα της Ρωσίας· επειδή ήταν άτεκνοι, υιοθέτησαν την ανιψιά της Όλγας, τη Βέρα Κωνσταντίνοβα και διάλεξαν ως σύζυγό της τον Ευγένιο Δ΄. Η Βέρα ήταν η νεότερη αδελφή της Όλγας Κωνσταντίνοβας, συζύγου του Γεωργίου Α΄ της Ελλάδας.
Ο Ευγένιος Δ΄ το 1877 ξαφνικά ασθένησε και απεβίωσε σε ηλικία 31 ετών. Τάφηκε στο παρεκκλήσιο του κάστρου της Στουτγάρδης.
@

Το σύμβολο @, το οποίο στα ελληνικά αποδίδεται ως παπάκι, ήταν αρχικά μια λογιστική και εμπορική συντομογραφία που σήμαινε «εις, προς». Το σύμβολο δεν συμπεριλαμβανόταν στα πληκτρολόγια των πρώτων εμπορικά επιτυχημένων γραφομηχανών, αλλά υπήρχε σε τουλάχιστον ένα μοντέλο του 1889 και στα πολύ επιτυχημένα μοντέλα της Underwood από το Underwood No. 5 το 1900 και μετά. Σήμερα συμπεριλαμβάνεται σε όλα τα πληκτρολόγια. Το σημάδι κωδικοποιείται ως U+0040 @ commercial at (HTML &#64;).
Έπαυλη Σκχαρίνσκα

Η Έπαυλη Σκχαρίνσκα (Σουηδικά: Scharinska villan) είναι ένα ροζ κτήριο στο δρόμο Στοργατάν 63-65 στην πόλη Ούμεο της Σουηδίας. Το κτήριο έχει σχεδιαστεί από τον αρχιτέκτονα Ράγκναρ Έστμπεργκ και ανοικοδομήθηκε το 1904-1905 για τον Εγκίλ Ουνάντερ-Σκχαρίν και την οικογένειά του. Την δεκαετία 1950 στο κτήριο στεγάστηκε η οικογενειακή επιχείρηση AB Scharins Söner.

Το κτήριο

Το εξωτερικό του κτήριο έχει ένα είδος βικτοριανής αρχιτεκτονικής. Υπάρχουν τοξωτά παράθυρα στο ισόγειο ενώ πάνω από τα παράθυρα υπάρχει ένα αέτωμα. Στα μπαλκόνια υπάρχει μια μικρή διακόσμηση Ροκοκό. Το κτήριο είναι τριώροφο και η κάθε πλευρά αντισταθμίζεται με τον όγκο της άλλης πλευράς και υπάρχει συμμετρία. Η ανακαινισμένη πρόσοψη έχει ελαφρώς κοκκινωπό χρώμα και στην κάτω σειρά του τρίτου ορόφου τα παράθυρα έχουν ζωφόρο.  Επίσης το εσωτερικό του κτηρίου έχει ξύλινη επένδυση στους τοίχους με εξαίρεση το το λεγόμενο ισπανικό χολ όπου εκεί οι ανακαινισμένοι τοίχοι έχουν διακοσμηθεί με ψηφιδωτά από την Ισπανία.
Ηλιακή έκλειψη της 20ης Μαρτίου 2015

Γεγονός

Η ηλιακή έκλειψη ξεκίνησε στις 08:30(ώρα GMT) στη Βορειοδυτική Ευρώπη και κινήθηκε προς τα βορειοανατολικά. Η παρατήρηση ήταν αρκετά καλή από τον Βόρειο Ατλαντικό και τον Αρκτικό Ωκεανό, τη Γροιλανδία, την Ισλανδία, την Ιρλανδία, το Ηνωμένο Βασίλειο, τις Νήσους Φερόε, τη βόρεια Νορβηγία και την Περιφέρεια Μούρμανσκ. Αρχικά, η ολική έκλειψη πέρασε νότια της Γροιλανδίας. Στην συνέχεια κινήθηκε προς τα βορειοανατολικά, περνώντας ανάμεσα από την Ισλανδία και το Ηνωμένο Βασίλειο εκεί όπου βρίσκονται τα Νησιά Φερόε, ενώ κατέληξε στα βόρεια νησιά της Νορβηγίας(Σβάλμπαρντ). Η έκλειψη ήταν ορατή ως μερική σε όλη την Ευρώπη. Για παράδειγμα, το Λονδίνο παρουσίασε μερική έκλειψη ηλίου κατά 85%.  Τρία επιβατικά αεροσκάφη πέταξαν πάνω από τα σύννεφα, στο "μονοπάτι" της ολικότητας δίνοντας την ευκαιρία στους επιβάτες να παρατηρήσουν το φαινόμενο.

Σύμπτωση γεγονότων

Εκτός από την έκλειψη, η 20η Μαρτίου 2015 ήταν επίσης η πρώτη μέρα της άνοιξης (επίσης γνωστή ως εαρινή ισημερία στο βόρειο ημισφαίριο).

Που ήταν ορατή η έκλειψη

Η έκλειψη ήταν ορατή ως μερική σε όλη την Ευρώπη, συμπεριλαμβανομένων των χωρών: Νορβηγία, Σουηδία, Δανία, Ηνωμένο Βασίλειο,  Ιρλανδία,  Πορτογαλία, Γαλλία,  Γερμανία,  Πολωνία,  Τσεχία, Ουγγαρία, Αυστρία, Ιταλία, Μαυροβούνιο, Φινλανδία, Δυτική Ρωσία και Ουκρανία.

Στην Ελλάδα

Η έκλειψη ήταν ορατή στην χώρα ως μερική. Στην βορειοδυτική Ελλάδα, καλύφθηκε το 40-41% του ηλιακού δίσκου, ενώ στην νοτιοανατολική Ελλάδα, περίπου το 20%. 
Το Υπουργείο Πολιτισμού, Παιδείας και Θρησκευμάτων με εγκύκλιο του αποφάσισε την παραμονή των μαθητών σε κλειστούς χώρους κατά την διάρκεια της έκλειψης, γεγονός που προκάλεσε αντιδράσεις.
Τομ Έλις

Βιογραφία

Ο Έλις γεννήθηκε στο Κάρντιφ και είναι ο γιος της Marilyn Jean (Hooper) και του Christopher John Ellis. Ο πατέρας του, η αδερφή του και ο θείος του είναι όλοι υπουργοί. Ο θείος του, Robert Ellis, είναι διευθυντής του Regent's Park College της Οξφόρδης, στο οποίο φοίτησε και ο πατέρας του. Ο Έλις φοίτησε στο High Storrs School στο Σέφιλντ και συμμετείχε στην Νεανική Ορχήστρα του Δήμου του Σέφιλντ. Έλαβε πτυχίο στις θεατρικές σπουδές από την Βασιλική Ακαδημία της Σκωτίας (πρώην Βασιλική Σκωτσέζικη Ακαδημία Μουσικής και Θεάτρου, Royal Scottish Academy of Music and Drama [RSAMD]).

Καριέρα

Οι σημαντικότεροι ρόλοι του Έλις περιλαμβάνουν του Gary Preston στο τηλεοπτικό σόου Miranda που μεταδιδόταν στο BBC, μαζί με την Miranda Hart από τις 9 Νοεμβρίου 2009 έως την 1η Ιανουαρίου 2015, του Justyn στην σειρά του Channel 4 No Angels και του Thomas Milligan στην τρίτη και τελευταία σεζόν του τηλεοπτικού προγράμματος του BBC One Doctor Who. Τον Ιούλιο και τον Αύγουστο του 2009, ο Έλις πρωταγωνίστησε στην κωμωδία-δράμα του ITV Monday Monday, με την Fay Ripley. Συμμετείχε επίσης ως Detective Inspector Bland στο Agatha Christie's Poirot. Πρωταγωνίστησε ως γιατρός στην σειρά του USA Network Rush. Το 2011, πρωταγωνίστησε ως Mark Etches στην βρετανική δραματική σειρά The Fades.
Τον Φεβρουάριο του 2015, ανακοινώθηκε ότι ο Έλις θα πρωταγωνιστούσε ως Lucifer Morningstar στην τηλεοπτική δραματική σειρά του Fox, Lucifer, βασισμένη στο ομώνυμο κόμικ, που έκανε πρεμιέρα στις 25 Ιανουαρίου 2016. Αυτή η τηλεοπτική σειρά πήρε παράταση από το κανάλι Netflix για πέμπτη σεζόν, όπως ανακοινώθηκε στις 6 Ιουνίου 2019.

Προσωπική ζωή

Ο Έλις έχει μια κόρη, που γεννήθηκε το 2005, με την πρώην σύντροφό του Estelle Morgan. 
Ήταν παντρεμένος με την ηθοποιό Tamzin Outhwaite από το 2006 έως το 2014. Τον Ιούνιο του 2008 απέκτησαν την πρώτη τους κόρη. Στις 25 Δεκεμβρίου 2008, το ζευγάρι εμφανίστηκε στο τηλεπαιχνίδι του ITV All Star Mr & Mrs Christmas Special. Η δεύτερη κόρη τους γεννήθηκε τον Αύγουστο του 2012. Στις 29 Αυγούστου 2013, ένας εκπρόσωπος τύπου του ζευγαριού ανακοίνωσε ότι το ζευγάρι είχε χωρίσει, με την Outhwaite να κάνει αίτηση διαζυγίου τον επόμενο μήνα.
Το 2019, ο Έλις αρραβωνιάστηκε με την τηλεοπτική παραγωγό Meaghan Oppenheimer.
Νυχτερινός Ανταποκριτής

Πλοκή

Ο Λούις Μπλουμ είναι ένας τύπος μοναχικός και άνεργος και βγάζει τα προς το ζην του κλέβοντας και κάνοντας δουλειές του ποδαριού. Ένα βράδυ αργά τη νύχτα βλέπει μπροστά του ένα ατύχημα να βιντεοσκοπείται από τον ανεξάρτητο δημοσιογράφο Τζο Λόντερ και ο Μπλουμ συνειδητοποιεί ότι βρήκε κάτι να κάνει στο οποίο μπορεί να είναι καλός. Αγοράζει μια κάμερα και ένα αστυνομικό σκάνερ και αρχίζει να περνάει τα βράδια του τρέχοντας σε ατυχήματα, ληστείες και πυρκαγιές. Αναπτύσει μια επαγγελματική σχέση με τη Νίνα Ρόμινα, μια διευθύντρια ειδήσεων σε έναν τηλεοπτικό σταθμό του Λος Άντζελες. Καθώς η ποιότητα του υλικού του αρχίζει να βελτιώνεται τόσο αρχίζει και η αμοιβή του να γίνεται μεγαλύτερη. Έτσι προσλαμβάνει τον Ρικ, ένα νέο και άνεργο παλικάρι, να δουλέψει μαζί του. Ωστόσο όσο πιο πετυχημένος γίνεται ο Μπλουμ, τόσο γίνεται ξεκάθαρο ότι θα κάνει το οτιδήποτε για να τραβήξει υλικό από τις σκηνές εγκλήματος.

Παραγωγή

Ο Τζέικ Τζίλενχαλ ήταν ο πρώτος ηθοποιός που υπέγραψε για τη συμμετοχή του στην ταινία, τον Απρίλιο του 2013. Το Σεπτέμβριο του 2013, υπέγραψαν οι Μπιλ Πάξτον και Ρενέ Ρούσο και ακολούθησε ο Ριζ Αμέντ στο ρόλο του οδηγού και προστατευόμενου του χαρακτήρα του Τζίλενχαλ. Τον επόμενο μήνα στο καστ προστέθηκε ο Κέβιν Ραμ. Τα γυρίσματα της ταινίας ξεκίνησαν στις 6 Οκτωβρίου 2013 στο Λος Άντζελες.

Box office

Με προϋπολογισμό 8.500.000 δολάρια, η ταινία Νυχτερινός Ανταποκριτής έκανε άνοιγμα τριημέρου στη 2η θέση με 10,4 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 32,3 εκατομμύρια δολάρια ενώ στον υπόλοιπο κόσμο συγκέντρωσε 6,3 εκατομμύρια δολάρια. Παγκοσμίως απέφερε 38,6 εκατομμύρια δολάρια.
Βαλκανικό Πρωτάθλημα Τζούντο

Ιστορία

Με την ένταξη του τζούντο στους Ολυμπιακούς Αγώνες και την ανάπτυξή του στην Ευρώπη, δόθηκε η ιδέα για να δημιουργηθεί ένα πρωτάθλημα μεταξύ των Βαλκανικών χωρών. Το πρώτο Βαλκανικό Πρωτάθλημα Τζούντο διοργανώθηκε στην Κωνσταντινούπολη, στην Τουρκία μεταξύ 4 έως 7 Iουνίου του 1975. Τα ιδρυτικά μέλη ήταν η Γιουγκοσλαβική Ομοσπονδία Τζούντο, η Ρουμανική Ομοσπονδία Τζούντο, η Τουρκική Ομοσπονδία Τζούντο και η Βουλγαρική Ομοσπονδία Τζούντο.
Το 1977 διεξήχθησαν οι πρώτοι προκριματικοί αγώνες τζούντο για την συγκρότηση της πρώτης εθνικής ομάδας της Ελλάδας η οποία συμμετείχε για πρώτη φορά στους Βαλκανικούς Αγώνες Τζούντο του 1977 που πραγματοποιήθηκαν στο Βουκουρέστι (Ρουμανία). Δύο χρόνια αργότερα, το 1979 οι Βαλκανικοί Αγώνες Τζούντο έλαβαν χώρα για πρώτη φορά στην Ελλάδα.
Στις 23 Μαρτίου του 1984, στο Συνεδριακό Κέντρο του ΣΕΓΑΣ διεξήχθη το Βαλκανικό Συνέδριο Τζούντο. Στο συνέδριο αυτό, με την παρουσία και του προέδρου της Ευρωπαϊκής Ένωσης Τζούντο Αντρέ Έρτελ, αποφασίστηκε η ένταξη των γυναικείων αγωνισμάτων στο πρόγραμμα του Βαλκανικού Πρωταθλήματος Τζούντο.
Σύνταξη (γλώσσα προγραμματισμού)

Στην επιστήμη των υπολογιστών, η σύνταξη μιας γλώσσας προγραμματισμού είναι το σύνολο από κανόνες που ορίζουν τους συνδυασμούς συμβόλων που θεωρούνται σωστά δομημένα προγράμματα στη γλώσσα αυτή. Η σύνταξη μιας γλώσσας ορίζει τη φόρμα της όπως φαίνεται. Οι γλώσσες προγραμματισμού που βασίζονται σε κείμενο, βασίζονται σε ακολουθίες χαρακτήρων, ενώ οι οπτικές γλώσσες προγραμματισμού βασίζονται στη χωρική διάταξη και στις συνδέσεις μεταξύ συμβόλων (που μπορούν να είναι κείμενο ή γραφικά).
Η λεκτική γραμματική μιας γλώσσας βασισμένης στο κείμενο ορίζει πώς οι χαρακτήρες ομαδοποιούνται μαζί σε λεκτικές μονάδες (tokens). Άλλοι κανόνες της σύνταξης ορίζουν τις επιτρεπτές ακολουθίες αυτών των λεκτικών μονάδων και η διαδικασία με την οποία ανατίθεται σε αυτές τις ακολουθίες κάποια σημασία, αποτελεί μέρος της σημασιολογίας.
Η συντακτική ανάλυση του πηγαίου κώδικα συνήθως αποτελείται από το μετασχηματισμό της γραμμικής ακολουθίας των λεκτικών μονάδων σε ένα ιεραρχικό συντακτικό δένδρο (με τα δένδρα αφηρημένης σύνταξης, τα "abstract syntax trees", να αποτελούν μια βολική μορφή συντακτικών δένδρων). Η διαδικασία αυτή ονομάζεται συντακτική ανάλυση (parsing), όπως η συντακτική ανάλυση της γλωσσολογίας. Έχουν γραφεί εργαλεία που δημιουργούν αυτόματα συντακτικούς αναλυτές από μια προδιαγραφή της γραμματικής της γλώσσας, γραμμένης σε μορφή Μπάκους-Νάουρ (Backus-Naur form), π.χ. ο Yacc.
Miyuki (αντιτορπιλικό)

Περιγραφή

Η ναυπήγηση των Fubuki ξεκίνησε στα πλαίσια του προγράμματος επέκτασης του Ναυτικού, που αποσκοπούσε στην ποιοτική αναβάθμιση του στόλου ώστε τα να βρίσκεται στην αιχμή της τεχνολογίας παγκοσμίως. Τα αντιτορπιλικά αυτής της κλάσης είχαν επιδόσεις τόσο πολύ ανώτερες συγκριτικά με όλες τις προγενέστερες σχεδιάσεις που το Ναυτικό τα ονόμασε "Αντιτορπιλικά Ειδικού Τύπου". Το μέγεθος, το εκτόπισμα, η ταχύτητα και η ισχύς πυρός τους πλησίαζαν τα χαρακτηριστικά πολλών ελαφρών καταδρομικών. Η ναυπήγηση του Miyuki ξεκίνησε στις 30 Απριλίου 1927, η καθέλκυση του έλαβε χώρα στις 29 Ιουνίου 1928 και το πλοίο εντάχθηκε τελικά σε υπηρεσία στις 29 Ιουνίου 1929.

Επιχειρησιακή ιστορία

Το Miyuki εντάχθηκε, μαζί με τα αδελφά Fubuki, Shirayuki και Hatsuyuki, στην 11η Μεραρχία Αντιτορπιλικών υπό τον 2ο Στόλο. Το διάστημα Οκτωβρίου-Δεκεμβρίου 1931 βρίσκονταν στις εγκαταστάσεις στο Κουρέ για επισκευή των λεβήτων του. Στις 29 Ιουνίου 1934 συγκρούστηκε με το αντιτορπιλικό Inazuma στα στενά της Κορέας και βυθίστηκε. Ο αριθμός των απωλειών παραμένει άγνωστος, όμως εκτιμάται πως τουλάχιστον πέντε μέλη του πληρώματος έχασαν την ζωή τους. Διεγράφη από την δύναμη του στόλου στις 15 Αυγούστου 1934. Επρόκειτο δε για το μοναδικό σύγχρονο ιαπωνικό αντιτορπιλικό που δεν χρησιμοποιήθηκε στον Β΄ Παγκόσμιο Πόλεμο και ταυτόχρονα το μοναδικό που χάθηκε εξαιτίας σύγκρουσης με άλλο ιαπωνικό πλοίο.
Τραμ Πατρών

Το Τραμ Πατρών ήταν σύστημα αστικής συγκοινωνίας σταθερής τροχιάς που λειτούργησε στην Πάτρα από τις 5 Απριλίου 1902 έως το 1917.

Προσπάθεια επαναλειτουργίας

Σήμερα υπάρχουν σχέδια επανεγκατάστασης τροχιοδρομικού δικτύου στην πόλη της Πάτρας. Στις 6 Φεβρουαρίου 2018 εξαγγέλθηκε από τον πρωθυπουργό και τον υπουργό Μεταφορών σύνδεση με tram-train της νέας υπογειοποιημένης σιδηροδρομικής γραμμής που θα κατασκευαστεί στην Πάτρα με τις δυτικές συνοικίες της πόλης με 2 γραμμές.

Στον λαϊκό πολιτισμό

Για το τραμ της Πάτρας συνήθιζαν εκείνη την εποχή να τραγουδούν, τόσο στο κέντρο της Πάτρας όσο και στην εξοχική τότε περιοχή των Ιτεών, το εξής:
Με το τραμ-τραμ ανεβαίνω

Με το τραμ-τραμ κατεβαίνω

Δεκαπέντε (λεπτά) μες τη χώρα,

είκοσι πέντε στις Ετιές

Νέοι πάνε και έρχονται

με κοπέλες μορφονιές
Συνθήκη του Βοϊνίκου

Η συνθήκη του Βοϊνίκου (ή απλά Βοϊνίκο) ήταν η συνθήκη με την οποία τα Ζαγοροχώρια απέκτησαν καθεστώς αυτονομίας ως κοινό των Ζαγορισίων κατά τα πρώτα χρόνια της Τουρκοκρατίας. Στην συνθήκη συμπεριλήφθηκαν αρχικά 14 χωριά, τα οποία συνθηκολόγησαν εκουσίως όταν οι Οθωμανοί με αρχηγό τον Σινάν Πασά εκστράτευσαν κατά των Ιωαννίνων, το 1430. Αυτά ανήκαν στο Κεντρικό Ζαγόρι και ήταν τα χωριά Βίτσα, Δίκορφο, Δίλοφο, Ελαφότοπος, Κήποι, Κουκούλι, Μανασσής και Φραγκάδες καθώς και έξι ακόμα χωριά που εγκαταλείφθηκαν στο παρελθόν και είναι άγνωστη η θέση τους σήμερα. 
Οι όροι της συνθήκης εξασφάλιζαν αυτονομία και αυτοδιοίκηση στα χωριά του Ζαγορίου. Απαλλάχτηκαν από φόρους υποτελείας με αντάλλαγμα την υποχρέωση κάθε χωριού να στέλνει έναν αριθμό ανδρών για να υπηρετήσουν στον Οθωμανικό στρατό.
Τα επόμενα χρόνια προσχώρησαν στην συνθήκη και τα χωριά του Ανατολικού Ζαγορίου ενώ το 1670 προσχώρησαν στη συνθήκη και τα χωριά και Δυτικού Ζαγορίου. Με την προσχώρηση αυτή δημιουργήθηκε η επιστασία του Ζαγορίου, ένα είδος ομοσπονδιακής ένωσης των χωριών. Απολαμβάνοντας τα προνόμια της συνθήκης η περιοχή έφτασε σε μεγάλη ακμή τα επόμενα χρόνια. Τα προνόμια καταργήθηκαν οριστικά το 1868.
Ρωμαϊκοί αριθμοί

Το Λατινικό σύστημα αναπαράστασης αριθμών, που χρησιμοποιείτο ευρέως στην Αρχαία Ρώμη, αλλά επιβιώνει ακόμη και στις μέρες μας σε συγκεκριμένες περιπτώσεις, είναι ένα σύστημα που απεικονίζει τους αριθμούς με συνδυασμούς γραμμάτων του λατινικού αλφάβητου που ανάλογα με τη διάταξη τους , προστίθενται ή αφαιρούνται. Βασίζεται στο αντίστοιχο σύστημα αναπαράστασης των Ετρούσκων. Στην αρχική του μορφή περιελάμβανε 5 γράμματα (I, V, X, L και C). Οι δέκα πρώτοι αριθμοί στο ρωμαϊκό σύστημα αναπαράστασης αριθμών είναι :
I=1, II=2, III=3, IV=4, V=5, VI=6, VII=7, VIII=8 , IX=9 και Χ=10

Χρήσεις

Το ρωμαϊκό σύστημα αριθμών σήμερα χρησιμοποιείται κυρίως σε καλλιτεχνικές αναπαραστάσεις όπως στον κινηματογράφο για την απεικόνιση του έτους παραγωγής της ταινίας και στο καντράν αναλογικών ρολογιών για να προσδώσει μια αίσθηση ρετρό.
Κύκλος Τύρφινγκ

Η σμίλευση και η κατάρα

Το πρώτο μέρος ασχολείται με τη σμίλευση του σπαθιού Τύρφινγκ από τους Νάνους Ντούριν και Ντβάλιν. Αναγκάστηκαν να το κάνουν αυτό από τον Σβαφρλάμι, τον βασιλιά του Γκαρνταρίκι, αλλά ως εκδίκηση καταριούνται το σπαθί να σκοτώνει έναν άνθρωπο κάθε φορά που βγαίνει από τη θήκη του, να προκαλεί τρεις κακές πράξεις και να καταστεί η καταστροφή του Σβαφραλάμι.
Ο Σβαφρλαμι σκοτώνεται στη μάχη με τον έξαλλο Άρνγκριμ, ο οποίος παίρνει το σπαθί και το δίνει στο γιό του Άνγκαντυρ.

Η Μάχη του Σάμσε

Το δεύτερο μέρος ασχολείται με το θρύλο του Χγιάλμαρ, του Όρβαρ-Οντ και τη μάχη στο Σάμσε (Samsø). Οι δώδεκα γιοί του Άρνγκριμ συναντούν σε μάχη τους Χγιάλμαρ και Όρβαρ-Οντ, αλλά οι υπερέχοντες αριθμητικά ήρωες σκοτώνουν τους γιούς του Άρνγκριμ. Ο Χγιάλμαρ ωστόσο τραυματίζεται από το Τύρφινγκ και πεθαίνει.

Χέρβορ

Το τρίτο μέρος ασχολείται με την κόρη του Άνγκαντρυ την Χέρβορ και πως ανακτά το Τύρφινγκ από το φάντασμα του πατέρα της. Αργότερα παντρύεται και αποκτά τους γιούς Άνγκαντυρ και Χέιντρεκ.

Χέιντρεκ

Το τέταρτο μέρος ασχολείται με τη σάγκα του Χέιντρεκ του σοφού, βασιλιά των Γότθων, και περιέχει τους γρίφους του Γκεστουμπλίντι. Αν η πρώτη κακή πράξη του σπαθιού είναι η θανάτωση του Χγιάλμαρ, η δεύτερη είναι η κατά λάθος σφαγή του αδερφού του Χέιντρεκ, Άνγκαντυρ. Η τρίτη και τελική πράξη είναι μάλλον όταν οι σκλάβοι του Χέιντρεκ τον δολοφονούν κατά τη διάρκεια εκστρατείας στα Καρπάθια.

Η Μάχη των Γότθων και των Ούννων

Το πέμπτο μέρος είναι για τους γιούς του Χέιντρεκ, Άνγκαντυρ και Χλεντ και πώς ο Χλεντ εισέρχεται στη χώρα των Γότθων με τις Ούνικες ορδές.

Η ιστορία της Σουηδίας

Το τελευταίο μέρος είναι για τη σουηδική ιστορία και τη σειρά των Σουηδών βασιλιάδων από τον Ίβαρ Βιντφάμνε μέχρι τον βασιλιά Φίλιπ Χάλστενσσον.
Come Dio comanda (romanzo)

Πλοκή

Η ιστορία διαδραματίζεται στο Βαράνο, ένα  φανταστικό χωριουδάκι της νότιας Ιταλίας, έντονα βιομηχανοποιημένο, όπου τα χωράφια και τα δάση εναλλάσσονται με βιομηχανικά κτίσματα, αστικές οδούς και εμπορικά κέντρα.
Η διήγηση περιστρέφεται γύρω από τον Ρήνο και τον Κριστιάνο Τζένα, πατέρας και δεκατριάχρονος γιος, που εγκαταλήφθηκαν από τη μητέρα του Κριστιάνο μετά τη γέννησή του. Ο Ρίνο είναι ένας 36χρόνος με ναζιστικές συμπάθειες, πίνει, είναι βίαιος και ζει με εμβάσματα, παρόλα αυτά έχει με τον Κριστιάνο έναν πολύ ισχυρό δεσμό, βασανίζεται από τον φόβο μη τον χάσει, και καταδιώκεται από τον κοινωνικό λειτουργό Μπέπε Τρέτσια. Επίσης ο Κριστιάνο αγαπάει πολύ τον πατέρα, είναι για αυτόν η πιο σημαντική αναφορά και τον εμπιστεύεται απόλυτα, αποδεχόμενος τα ελαττώματά του. Οι μοναδικοί του φίλοι είναι ο Ντανίλο Απρέα και ο Κοράντο Ρούμιτζ, λεγόμενος Τέσσερα Τυριά.
Μετά από έναν βιασμό που διαπράχθηκε από τον Τέσσερα τυριά σε μια συμμαθήτρια του Κριστιάνο (βιάστηκε και σκοτώθηκε), και την απόφαση του Ρίνο να μην καλύψει αυτό το έγκλημα, αυτός ο τελευταίος μπαίνει σε κώμα με εγκεφαλική αιμορραγία. Ο Κριστιάνο θα αγωνιστεί να κρύψει το σώμα της κοπέλας, πιστεύοντας ότι ο πατέρας του είναι ο ένοχος.

Υποδοχή

Όπως ήδη συνέβη και με προηγούμενα έργα του Αμανίτι η έκδοση του μυθιστορήματος προκάλεσε διαφορετικές αντιδράσεις στο κοινό και την κριτική. Παρά την επιτυχία των πωλήσεων μερικοί κριτικοί εκφράστηκαν αρνητικά. Η πρώτη αυστηρή κριτική προήλθε από τον Αντρέα Κορτελέσα, που στις σελίδες της  La Stampa υποστήριξε ότι το συναισθηματικό σχήμα που κυριαρχεί στο βιβλίο «είναι τόσο προφανές που προσβάλλει οποιονδήποτε αναγνώστη».Και ο Φαμπρίτζιο Οταβιάνι στην  il Giornale εκφράστηκε με έντονους τόνους: «κυριαρχείται από τον φόβο μη του φύγει ο αναγνώστης, το Come Dio comanda μαρτυρεί την σπατάλη του λογοτεχνικού κεφαλαίου του Αμανίτι, το ήδη πολύ πενιχρό. Λείπει το ελάχιστο ίχνος στυλ, το μυθιστόρημα θα μπορούσε να συνταχθεί από τον οποιοδήποτε. Παρ' όλη την βία, την ωμή γλώσσα, την ικανοποίηση να στέκεται σε λεπτομέρειες δυσάρεστες και ενοχλητικές. παρ' όλη την παλιά δικαιολογία κατά την οποία είναι το είδος που αποκλείει κάθε έλεος και κάθε ηθική και κοινωνική καταγγελία, είμαστε απέναντι στο έργο ενός υπαλλήλου με σακάκι»
Ανάμεσα στις θετικές κρίσεις, αντίθετα, είναι αυτή του Φίλιππο Λα Πόρτα στην  la Repubblica, που ορίζει τον Αμανίτι ως "ο Ντίκενς του σήμερα: βγάζει μια ανελέητη φωτογραφία της παρακμής που προκαλεί τρόπο, έκπληξη και δάκρυα. Χρησιμοποιώντας και τον φανταστικό χαρακτήρα (ο Τέσσερα Τυριά είναι μια βασανιστική, εγκληματική ενσάρκωση του Πίπο). Μένει πάνω του η μοναδική οσμή του πόνου που μόνο τα ζώα αισθάνονται". Υποδοχή παραπάνω από θετική και από τον σκηνοθέτη Γκαμπριέλ Σαλβατόρες που, μετά την εμπειρία του Εγώ δε φοβάμαι , μετέφερε σε ταινία και αυτό το μυθιστόρημα του Αμανίτι. Ο Σαλβατόρες όρισε το βιβλίο του ως "ένα θρίλερ που σε αφήνει χωρίς ανάσα, που είναι επίσης μια ιστορία απόλυτης αγάπης... ανάμεσα σε πατέρα και γιο".
Δημήτριος Θ. Γρίβας

Πρώτα χρόνια και στρατιωτική καριέρα

Γεννήθηκε το 1916 στην Προύσα της Μικράς Ασίας. 
Σπούδασε νομικά στο Πανεπιστήμιο της Θεσσαλονίκης και σταδιοδρόμησε ως στρατιωτικός μέχρι τις αρχές της δεκαετίας του '50. Η στρατιωτική του σταδιοδρομία διήρκεσε από το 1937 ως το 1951. Αποστρατεύτηκε με τον βαθμό του Υποστράτηγου σε πολεμική διαθεσιμότητα. Ήταν παντρεμένος με ένα παιδί.

Πολιτική σταδιοδρομία

Η κάθοδός του στην πολιτική έγινε το 1951, αμέσως μετά την αποστρατεία του. Εξελέγη με τον Ελληνικό Συναγερμό το 1952 και στη συνέχεια με την ΕΡΕ το 1956, 1958, 1961, 1963 και 1964. 
Μετά τη Μεταπολίτευση εντάχθηκε στη Νέα Δημοκρατία, με την οποία εξελέγη στις εκλογές του 1974 λαμβάνοντας 9.783 ψήφους.
Για τελευταία φορά εξελέγη βουλευτής Δράμας με τη Νέα Δημοκρατία (πρώτος με 12.673 σταυρούς προτίμησης) το 1977. Η τελευταία φορά που πολιτεύτηκε, χωρίς όμως να εκλεγεί, ήταν το 1981 οπότε έλαβε 5.130 ψήφους.
Πέθανε στις 26 Απριλίου 1988 και κηδεύτηκε την επομένη στη Δράμα.
Σλαβικές γλώσσες

Οι Σλαβικές γλώσσες είναι μια ομάδα στενά σχετιζόμενων γλωσσών των Σλαβικών λαών που ανήκουν στη γλωσσική οικογένεια των Ινδοευρωπαϊκών γλωσσών. Οι φυσικοί ομιλητές τους ανέρχονται 290.000.000 και κατοικούν στο μεγαλύτερο μέρος της Ανατολικής Ευρώπης, στο μεγαλύτερο μέρος των Βαλκανίων, σε μέρη της Κεντρικής Ευρώπης και στο βόρειο μέρος της Ασίας.

Αξιοσημείωτα συντηρητικά χαρακτηριστικά

Οι σλαβικές γλώσσες της ανατολικής ομάδας, μαζί με τη βουλγαρική, τη μακεδονοσλαβική και τη σερβική δηλαδή οι γλώσσες των ορθόδοξων Σλάβων αποδίδονται με το λεγόμενο κυριλλικό αλφάβητο ενώ οι υπόλοιπες με το λατινικό, στο οποίο προστίθενται και μερικά διακριτικά σημεία.
Πλάι στα νεωτεριστικά στοιχεία, οι σλαβικές γλώσσες παρουσιάζουν αξιοσημείωτα συντηρητικά χαρακτηριστικά μεταξύ αυτών είναι η ονομαστική κλίση με επτά πτώσεις εκτός της βουλγαρικής και της σλαβομακεδονικής, ενώ στο βορειοελλαδικό σλαβικό γλωσσικό ιδίωμα υπάρχουν δυο πτώσεις μία για το ενικό livada ta (λιβάδι) και μια για το πληθυντικό livadi te και το κινητό τόνο, αυτόν δηλαδή που δεν έχει ορισμένες θέσεις εξαιρείται τσεχική, όπου ο τόνος πέφτει στην πρώτη συλλαβή και η πολωνική, όπου τονίζεται η παραλήγουσα.
Τούμπα Σερρών

Αρχαιότητα

Πλάι στο σημερινό χωριό Τούμπα και συγκεκριμένα στο ύψωμα «Φακίστρα», έχει εντοπιστεί η θέση αρχαίου οικισμού, ο οποίος  παρουσιάζει συνεχή ζωή από τα προϊστορικά ως τα βυζαντινά χρόνια. Στο ύψωμα έχουν βρεθεί, εκτός από διάφορα νεολιθικά αντικείμενα, τμήμα αρχαίου αετώματος με μυθολογικές παραστάσεις (πιθανώς από αρχαίο ναό), όστρακα «εισαγόμενων» αρχαίων αγγείων, νομίσματα και δυο ενεπίγραφες στήλες αυτοκρατορικών χρόνων (των μέσων του 2ου αιώνα). Από τη μνεία του εθνικού «Γαζωρία» σε μια από τις επιγραφές εξάγεται το συμπέρασμα ότι ο οικισμός, στην ελληνιστική τουλάχιστον εποχή, ανήκε στην επικράτεια («χώρα») της Γαζώρου, από την οποία εξαρτιόταν διοικητικά. Σε πρωιμότερη εποχή θα πρέπει να  υπαγόταν στην πόλη της Σίριος (σημ. Σέρρες), πρωτεύουσα της αρχαίας Οδομαντικής.
Κάρλος της Καλαβρίας

Βιογραφία

Ο Κάρολος-Μαρία-Αλφόνσος-Μαρθέλο ήταν γιος του Αλφόνσου δούκα της Καλαβρίας και της Αλίκης των Βουρβόνων-Πάρμας, κόρης του Ηλία δούκα της Πάρμας.
Σέξτος ο Εμπειρικός

Σύμφωνα με μαρτυρία του

Ο ίδιος αναφέρει ότι καταγόταν από την Ελλάδα και από τον Διογένη τον Λαέρτιο ότι ήταν μαθητής του γιατρού Ηροδότου του Ταρσέα και δάσκαλος του Σατουρίνου. Πιθανή θεωρείται η δραστηριότητά του στη Ρώμη. Ονομάστηκε Εμπειρικός γιατί ακολουθούσε την εμπειρική (αντίθετη προς τη δογματική ή θεωρητική) ιατρική σχολή, που είχε στενές σχέσεις με τον φιλοσοφικό σκεπτικισμό. Αναφέρεται πως έζησε στην Αλεξάνδρεια, τη Ρώμη ή την Αθήνα και ήταν ο γνωστότερος εκπρόσωπος της διδασκαλίας του πυρρωνισμού. Το φιλοσοφικό του έργο θεωρείται η πληρέστερη αφήγηση του αρχαιοελληνικού και ρωμαϊκού σκεπτικισμού.